La regidora de Promoció Econòmica participa en la 3a edició del fòrum logístic de Riba-roja de Túria
22 de juny 2022

![](/media/0vdjicpk/c_1.jpg?width=850&height=566.9886363636364)

La delegada del departament de Promoció Econòmica i primera tinenta d'alcalde, María José Carrera, ha participat este matí en la 3a edició del fòrum logístic de la localitat valenciana de Riba-roja de Túria. Es tracta d'un espai on abordar i reflexionar sobre els processos de desenvolupament i inversió industrial des d'una perspectiva local, promovent la innovació, la sostenibilitat i la col·laboració públic-privada en matèria d'inversions industrials.

En esta trobada, en la qual participen els representants dels 200 ajuntaments en els quals el factor industrial i logístic exerceix una funció específica de desenvolupament dins del model econòmic local, s'ha conegut el plantejament del model econòmic, les principals aspiracions, problemàtiques o iniciatives de les localitats en matèria industrial i logística.

En este sentit, la regidora ha participat en concret en la taula de debat número 3, la qual estava moderada per Estefanía Pastor, redactora del mitjà digital València Plaza i estava titulada amb el nom ‘Projectes emblemàtics de recuperació industrial’. Carrera ha realitzat una breu conferència titulada ‘Impactes locals de grans estructures de fabricació’. En esta taula també ha participat Juan Jaime Cano, catedràtic de la Universitat Politècnica de València; María José Tortosa, alcaldessa de Vallada; Miguel Ángel González, director general adjunt de la Plataforma Central Iberum i, finalment, Rosa Cadenes, regidora de Promoció Econòmica de l'Ajuntament de Martorell.

La taula 3, ‘Projectes emblemàtics de reconstrucció industrial’, ha girat al voltant de la idea que existeixen un elevat nombre de projectes derivats de l'agenda de la reconstrucció industrial, els quals van associats directament a la identitat d'un municipi determinat. Este bloc ha servit per a abordar els grans projectes de la recuperació industrial des del punt de vista del seu impacte local: transformació territorial, inversió en infraestructures, impactes d'ocupació, oportunitats socioeconòmiques del teixit local, formació i preparació del capital humà.

![](/media/xk5adewm/c_2.jpg?width=850&height=566.9886363636364)

Per part seua, la regidora de Promoció Econòmica, María José Carrera, ha explicat sobre el cas del municipi que «**la clau principal de l'èxit ha sigut l'alineació de les tres administracions: el Govern d'Espanya, l'autonòmic i el local**». En este sentit, ha fet una cronologia dels antecedents de la reconstrucció industrial, des de la proposta per part de la Unió Europea d'uns fons extraordinaris de recuperació, en els quals el Govern d'Espanya decideix dedicar-los a la reindustrialització, passant pel paper jugat per la Generalitat Valenciana i l'Ajuntament de Sagunt, replantejant-se un nou polígon industrial (el Parc Sagunt II), fins a arribar a tindre el 96% de les parcel·les venudes de Parc Sagunt I o l'anunci que la gigafactoria de bateries de Volkswagen arriba a Sagunt.

Sobre este aspecte, Carrera ha indicat que «**Els actors més determinants perquè Volkswagen vinga, el primer i fonamental, ha sigut la serietat i la confidencialitat. És cert que esta pugna per la gigafactoria entrem un poc més tard, però la professionalitat de la Generalitat i l'Ajuntament ha sigut clau**». Així mateix, ha afegit que «**en 2019 ja es va començar a desenvolupar un pla especial que va modificar la trama general de l'ordenació urbana del municipi i tot això en un temps rècord de dos anys**».

Finalment, en l'anàlisi realitzada per Carrera, ha incidit en les diferents inversions que s'estan realitzant; en la ubicació «**privilegiada**» del municipi i les connexions que té; així com en els centres de Formació Professional i els graus específics que es cursen; o també l'impuls del departament de Promoció Econòmica en temes de formació a través de certificats de professionalitat, tallers d'ocupació o formació per a l'ocupació.

![](/media/350kqblv/c_3.jpg?width=850&height=566.9886363636364)

*   [](http://www.facebook.com/sharer.php?u=https://aytosagunto.es/va/actualitat/la-regidora-de-promocio-economica-participa-en-la-3a-edicio-del-forum-logistic-de-riba-roja-de-turia/ "Facebook")
*   [](http://twitter.com/share?url=https://aytosagunto.es/va/actualitat/la-regidora-de-promocio-economica-participa-en-la-3a-edicio-del-forum-logistic-de-riba-roja-de-turia/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-regidora-de-promocio-economica-participa-en-la-3a-edicio-del-forum-logistic-de-riba-roja-de-turia/ "Linked In")
*   [](mailto:?body=https://aytosagunto.es/va/actualitat/la-regidora-de-promocio-economica-participa-en-la-3a-edicio-del-forum-logistic-de-riba-roja-de-turia/)